section_heading: Povijest
paragraph_text: Brihadesvarar hram je klasičan primjer veličanstvene arhitekture Čola carstva. Drugi primjer je Čidambaram hram u srcu grada hramova Čindambarama. Oko 13. stoljeća opadala je moć Čola carstva. Ponovo se uzdižu Pandije u ranom 14. stoljeću. To je kratko trajalo, jer su ih pokorili muslimanski Kildži osvajači. 1316. godine Maduraj je bio osvojen, a invazijska vojska osniva Maduraj sultanat. Te muslimanske invazije su izazvale osnivanje Vidžajanagara carstva na Dekanu. To carstvo je oko 1370. zauzelo Tamil Nadu. Kada je opala moć Vidžajanagara carstva u 16. stoljeću, njihovi guverneri, koje su oni postavili, Najak guverneri, počeli su proglašavati nezavisnost. Najak od Maduraja i najak od Tandžavura su bili najmoćniji i rekonstruirali su neke od najstarijih hramova. Oko 1609. Nizozemci su uspostavili bazu u Pulikatu. Britanska istočnoindijska kompanija je 1639. osnovala naselje u današnjem Chennaju, tj. Madrasu. Britanci su koristili male svađe među lokalnim vladarima i širili su svoju sferu. Britanci su ratovali i sveli su francuske dominione u Indiji samo na Pondišeri. Svoju vlast u južnoj Indiji konsolidirali su Madraskim Predsjedništvom. Kada je Indija postala nezavisna 1947., to postaje Madraska država, koja je sadržavala današnji Tamil Nadu, obalni Andra Pradeš, sjevernu Karnataku i dijelove Kerale. Kasnije je to 1968. podijeljeno po jezičnim linijama, tako da je osnovana država Tamil Nadu.